b'\n_START_ARTICLE_\nArthur Hastings\n_START_SECTION_\nHastings rolle i romanerne\n_START_PARAGRAPH_\nHastings fungerer som fort\xc3\xa6ller (som dr. John Watson i Sherlock Holmes-b\xc3\xb8gerne) og debuterer i den f\xc3\xb8rste Poirot-roman De l\xc3\xa5sede d\xc3\xb8re. Det fremg\xc3\xa5r, at de er gamle bekendte, men efterh\xc3\xa5nden som Agatha Christie blev mere erfaren som skribent, var Hastings un\xc3\xb8dvendig i fort\xc3\xa6llerrollen. Hastings og Poirot udvikler et n\xc3\xa6rt venskab, men efter at Hastings omkring 1925 indgik \xc3\xa6gteskab med en af personerne i Den \xc3\xa5bne Grav, bos\xc3\xa6tter parret sig i Argentina. En r\xc3\xa6kke forretningsrejser tillader ham af og til at vende tilbage til England, hvor han assisterer Poirot. I l\xc3\xb8bet af 1930\'erne bliver han en sj\xc3\xa6lden g\xc3\xa6st i romanerne, men optr\xc3\xa6der stadig i en r\xc3\xa6kke noveller._NEWLINE_I fort\xc3\xa6llerrollen misforst\xc3\xa5r Hastings n\xc3\xa6sten altid de vigtige spor i opklaringen. Ogs\xc3\xa5 n\xc3\xa5r Hercule Poirot m\xc3\xb8jsommeligt gennemg\xc3\xa5r dem for ham. Han er s\xc3\xa5ledes medvirkende til at vildlede l\xc3\xa6seren. Hans hukommelse svigter ham ogs\xc3\xa5 af og til, mest \xc3\xa5benbart, da han omtaler sin hustru som "Bella", selv om hun hed "Dulcie", da de blev gift.\n_START_SECTION_\nHastings som person\n_START_PARAGRAPH_\nHastings er en typisk britisk officer, der har haft en karriere i h\xc3\xa6ren og senere i efterretningstjenesten. Hans smag er, som Poirot ofte bem\xc3\xa6rker, typisk engelsk, og han har en svaghed for brunetter og hunde. Hastings knytter sig til hunden Bob i 1937, og han bringer den formentlig med hjem til Argentina efter opklaringen af sagen i Stumt vidne. Selv om Hastings ofte f\xc3\xb8ler sig forulempet af Poirots adf\xc3\xa6rd, omtaler han altid denne som en k\xc3\xa6r ven.\n_START_SECTION_\nTV \xe2\x80\x93 optr\xc3\xa6den\n_START_PARAGRAPH_\nI den popul\xc3\xa6re serie Agatha Christie\'s Poirot spiller Hugh Fraser rollen som Hastings i episoder indspillet fra 1989 til 2001.\n_START_SECTION_\nRomaner med Hastings som fort\xc3\xa6ller\n_START_PARAGRAPH_\n1920: De l\xc3\xa5sede D\xc3\xb8re (The Mysterious Affair at Styles) (Udkom p\xc3\xa5 dansk i 1954)_NEWLINE_1923: Den \xc3\xa5bne Grav (Murder on the Links) (Udkom p\xc3\xa5 dansk 1960)_NEWLINE_1927: De fire store (The Big Four) (Udkom p\xc3\xa5 dansk 1963)_NEWLINE_1932: D\xc3\xb8den lurer (Peril at End House Peril at End House]) (Udkom p\xc3\xa5 dansk 1960)_NEWLINE_1933: Tretten til Bords (Lord Edgware Dies) (Udkom p\xc3\xa5 dansk 1962)_NEWLINE_1935: ABC Mordene (The A.B.C. Murders) (Udkom p\xc3\xa5 dansk 1960)_NEWLINE_1937: Stumt Vidne (Dumb Witness) (Udkom p\xc3\xa5 dansk 1961)_NEWLINE_1975: T\xc3\xa6ppefald (Curtain\xc2\xa0: Poirot\'s last Case) (Udkom p\xc3\xa5 dansk 1976'